
    Innledning


    Fredag 16. desember kl. 21.43: Oslo


    Kulden klorte ham i ansiktet, men den smerten var langt mildere enn musklenes konstante protest over å ha stått krokbøyd i snart fire timer. Han hadde ikke hatt noe valg om han ville holde seg skjult i skyggene ved redskapsboden. Ingen kunne se ham her. Eiendommen og huset lå øde og et godt stykke unna nysgjerrige naboer. Han smilte. Tiden var inne nå. Pulsen brølte i ørene hans. Automatisk skiftet han grep om våpenet han holdt skjult. Han trakk pusten og kjente lungene bli fylt av kald luft.


    Ytterdøren på huset på den andre siden av gårdsplassen ble brått åpnet. En varm stripe av lys innefra gled over snøen foran ham. Like etter kom golden retrieveren halsende ned trappene fra huset. Ivrig snuste den i sirkler før den løftet beinet mot et vinternakent kirsebærtre. Kjøteren var bare noen meter unna gjemmestedet hans. Han visste at de ville vente et par minutter før de hentet bikkja inn, så han reiste seg og kjente hvordan blodet strømmet gjennom de forpinte musklene. Han holdt fram bitene med røyket fisk han hadde tatt med. Retrieveren reagerte momentant og bøyde hodet idet den kom mot ham. Halen logret fra side til side. Retrieveren nølte, skakket på hodet og stirret nysgjerrig med svarte øyne. Det var tydelig at den fristende eimen av røyket fisk gjorde at dyret overvant skepsisen. I det samme bikkja lukket kjeften grådig rundt matbiten, løftet han sigden og dro eggen over strupen på den. Blodet dampet i kulden. Det farget den gylne pelsen og snøen i en dyp rød farge. Irritert merket han at han hadde fått et ørlite kutt mellom tommelen og pekefingeren. Sigden var skarp, og den hadde glidd rett gjennom hansken. Han hveste, men hadde ikke tid til å gjøre noe mer med det nå. Uten å nøle ytterligere slepte han skrotten inn bak søppelkassene. Inngangsdøren sto fortsatt på gløtt. Jeg har fortsatt litt tid, tenkte han. Akkurat nok. Han gled lydløst over gårdsplassen. Åpnet døren litt mer og var inne i entreen. Varmt. Ytterklær hang lagvis fra knaggene langs veggen. Fargerike klær. Han la merke til to grovstrikkede blå luer. De tilhørte nok døtrene i huset. Det varme lyset og julepynten på veggene vekket minner hos ham. To nisser på kommoden smilte ut i intet. En juletrefot lå ved siden av radene med sko. Han begynte å bevege seg mot stuen, der han visste de satt foran tv-en. Tv-støyen var så høy at den kamuflerte lydene hans, men han kastet et blikk på de to silhuettene som satt foran fjernsynet for å være sikker. Kvinnen hvilte hodet mot mannens skulder. Et minne forsøkte å bore seg gjennom bevisstheten. Han skjøv det tilbake. Det var kvinnen som var nøkkelen. Det kom ikke til å bli enkelt. Han trengte tid alene med kvinnen. Alle andre forstyrrelser måtte være fjernet før han kunne begynne. Uten en lyd listet han seg opp trappen til annen etasje.


    En av dørene i gangen i annen etasje sto svakt på gløtt. Det måtte være barnerommet. Han holdt pusten og åpnet døren forsiktig. Det eneste lyset i rommet kom fra grønne fosforiserende klistremerker på den ene veggen. Lyset var akkurat sterkt nok til at han kunne se konturene av de to sengene. Stille beveget det seg mot den største av dem og stirret ned på barnet som sov på ryggen med dyna halvveis sparket av seg. Pysjamasen hadde glidd opp langs den tynne kroppen. Hun var liten. Raskt tok han tak rundt munnen hennes med én hånd, og med den andre løftet han sigden. Jenta rakk akkurat å åpne øynene og gjorde halvhjertet motstand, delvis fanget som hun var av søvnen. Dette blir raskt og smertefritt, tenkte han. Med en rask bevegelse dro han eggen over jentas hals. Ikke en lyd. Så, så. Han holdt hånden over munnen til den vevre skapningen. Madrassen ble fuktig. Han kunne føle livet forlate den lille kroppen.


    «Pappa?» En usikker stemme lød fra den andre senga.


    «Ikke pappa – en engel …»


    «Engel?» Den andre jenta snudde seg forvirret etter stemmen. «Ja,» hvisket han, forbauset over ømheten i sin egen stemme. Han gikk to lange skritt mot henne. De kunne knapt høres på teppet.


    


    

  


  
    Kapittel 1


    Onsdag 14. desember kl. 05.03: Grønlandsleiret


    Den grytidlige desembermorgenen var fryktelig kald. Spesialetterforsker Jeremias Jensen satt i halvmørket på kontoret sitt på Grønlandsleiret og rev av et nytt blad på almanakken mens Leonard Cohen slepent mumlet «I’m your man» fra radioen. Telefonoppringningen hadde vært kort og konsis. Politiinspektør og stasjonssjef Asgeir Nordbø hadde vært usedvanlig bisk. Et drap var blitt begått, og Jensen hadde å innfinne seg. Fraværende snurret han rundt på kontorstolen og stirret fremdeles søvnig utover det åpne kontorlandskapet. Pultene virket som om de speidet etter slavene sine med mørke dataskjermer til øyne. Det var blitt besynderlig bedre plass her etter at de hadde fått inn flatskjermene. Jeremias kunne egentlig ikke brydd seg mindre om hva som var hva innen datamaskinverdenen. Han hadde et anstrengt forhold til alle teknologiske dingser som var mer avanserte enn en kaffetrakter. Et mildt drag av teknofobi, kalte Kathrine, hans kone det. Kathrine var lege, ikke psykolog, men han mistenkte at hun hadde rett. Samvittigheten ga ham et lett stikk. De hadde vært gift i fem år i dag, og han hadde lovet å overraske henne med frokost på senga. Nok et brutt løfte. Kaffekoppen han holdt i hånden, var det nærmeste han kom frokost – i dag også. I tillegg varmet den ham på hendene og overdøvet lukten av kamfer i rommet. Jeremias kikket over sin egen pult og bort på Dharries som var plassert rett overfor hans egen. Jeremias gliste mot Dharries pult. Familiebilder av en mørkhudet gjeng sto inneklemt blant en rekke religiøse figurer. Elefanten Ganesha og Kali kjente han igjen. På grunn av årstiden hadde Dharrie også satt fram små nisser. Robin Dharrie Maharaj var partneren hans. Han var også opphavet til den seiglivede kamferduften som tydet på et overforbruk av Tigerbalsam. Jeremias gliste. Karrieren hans hadde først skutt fart etter at han var blitt satt i tospann med den lille inderen. Strengt tatt var Dharrie født og oppvokst i Norge, rettere sagt på Furuset, men familien hans kjørte en tradisjonsrik linje når det gjaldt oppdragelse og oppførsel. Jeremias hadde aldri møtt noen som Dharrie. Ordet «sær» var ikke i nærheten av å være en dekkende beskrivelse på ham. Bare det at han var ugift og ansatt i politiet, hadde fått familien til å ofre på husgudenes alter. Men for Jeremias var han uvurderlig. Han hadde en utrolig hukommelse og var en magiker på nettet. At han hadde for vane å tiltale Jeremias med sahib, plaget ham ikke. Jeremias gjespet, og hans eget speilbilde i dataskjermen fanget blikket hans. Førti nærmet seg med stormskritt, og han klarte ikke å unngå å legge merke til aldringstegnene når han fikk øye på sitt eget ansikt. Ikke for det. Det var ikke et grått hår i den lett rødlige manken. Han hadde faktisk hørt sagt at han lignet Steve McQueen på en god dag. Akkurat det var han jævlig fornøyd med. Følelsen av at det var nå eller aldri, hang likevel over ham. Han måtte faen meg lykkes, og det nå. De to siste sakene hadde ført ham på topp av den interne statistikken over løste saker. En bra plass å være. Drapene i Røyken hadde han og Dharrie løst, til tross for at det lokale politiet hadde fått inn en falsk tilståelse. Det hadde nesten vært for enkelt.


    Det var et ektepar som var blitt drept. Drapsmannen var sønnen; en innesluttet guttunge på nitten. Hovedinteressen hans var onlinespill og all verdens mørke skapninger. Vampyrer, varulver, you name it. Opprinnelig hadde offerets bror tilstått. Han påberopte seg å være bevisstløs i gjerningsøyeblikket. Ikke rart. Vedkommende hadde nok hallusinogener i blodet til å få en flodhest til å se lyserøde elefanter. Problemet var bare at han ikke hadde hatt noen befatning med LSD eller lignende tidligere. Avdødes sønn, derimot, var blitt tatt med fleinsopp ved en anledning. Hans alibi var at han hadde vært på en stor tilstelning i Røyken ungdomsskoles gymsal. Femten hundre ungdommer hadde spilt dataspill helgen igjennom. Stort sett tenåringer med labert utviklede sosiale antenner. Ingen kunne med sikkerhet si om gutten hadde vært der hele kvelden. Han var registrert og hadde det fargede armbåndet som sikret fri inngang. I tillegg viste utskrifter av dataloggen at han hadde spilt Call of Duty og World of Warcraft. Mediokre saker, ifølge Dharrie. Jeremias hadde ikke peiling på dataspill utover kabal, så han tok kollegaens ord for gitt. Dharrie hadde videre opplyst ham om at loggen de førte på stevnet, viste at et automatisk system hadde tatt over. Et slavesystem, kalte Dharrie det. Det var gresk for Jeremias, men visstnok betydde det at datamaskinen spilte av seg selv. Guttungen var ikke der lenger. Han hadde forlatt gymsalen, og da han ble konfrontert med det, hadde han ingen god forklaring på hvor han hadde vært. Det var påfallende nok til at de tok ham inn. Jeremias skjønte ganske raskt at de satt overfor drapsmannen da han begynte å avhøre den langhårete tenåringen. Forholdet til faren var, for å si det mildt, anstrengt. Antagelig dreide det seg om misbruk. Jeremias hadde ikke trengt å stramme til grepet. Tilståelsen hadde kommet nærmest umiddelbart, etter de innledende rundene.


    Tankerekken til Jeremias ble brutt idet kjeklende stemmer utenfor kontordøren fortalte at han ikke lenger var alene. Kjapt dro han beina ned fra pulten. Aldri godt å vite hvem det kunne være som sto der ute. Inn kom Dharrie med ryggen først. Han var som vanlig ulastelig kledd i lilla skjorte og beige bukse med press. Uansett hvor tidlig de ble tilkalt, så kom Dharrie velpolert. Like bak ham skimtet Jeremias det lyse håret til Susanne Witt. Håret var som hentet ut av en sjamporeklame og myket opp et ellers litt for hardt ansikt. Hun hadde, som vanlig, på seg nokså trange jeans. Susanne var i midten av trettiårene og helt klart attraktiv, men altfor spesiell for Jeremias’ smak. I tillegg hadde hun en tendens til å legge over i bred østfolddialekt når hun ble opphisset. Tredje mann i rekka av nyankomne var Edvard Samuelsen i en lett slitt og lett brun dress. Samuelsen var høy, sikkert over én nitti, men hadde en lut gange som fikk ham til å virke eldre enn han var. Samuelsen hadde vært ved politihuset så lenge at ryktene ville ha det til at han var blitt ansatt under Gestapo.


    Susanne Witt var den første til å oppdage Jeremias der han satt.


    «Næmmen, hællæ,» utbrøt hun og skjøv en forulempet Dharrie til side. «Supermann har allerede landet.»


    Dharrie snudde seg. «Hei, sahib,» sa han blidt. «Jeg trodde jeg var tidlig ute, men som vanlig slo du meg.» Han gjorde en grimase da han så hvordan Jeremias var kledd. «Lar Kathrine deg gå sånn?»


    Jeremias reiste seg og dro opp jeansen. «Shabby chic er inn. Dessuten har jeg en kone som liker å sove når klokken er fem om morgenen.»


    Susanne Witt gikk mot plassen sin og la fra seg den svarte lærvesken hun alltid bar på. «Må værra tidlig på’n når du har store sko å fylle. Kan’te værra treg da, vettu.» Hun blunket.


    Jeremias stønnet ufrivillig. Han kjente at han umiddelbart ble irritert. Men han hadde lovet seg selv ikke å la seg provosere.


    «Ok,» sa Dharrie og satte seg ved kontorpulten. Han flyttet litt på Shiva og Kali. «Nå ble jeg nysgjerrig. Hvilke sko snakker vi om? Hva er alt dette med sko og arv?»


    «Ikke noe å bry seg om,» svarte Jeremias raskt.


    «Ente noe å bry seg om?» Susanne Witt foldet hendene. «Stein Jensen, faren til Jeremias, var en legende her på bruket.» Hun snudde seg mot Edvard Samuelsen som fortsatt sto like ved døren som en annen hovmester.


    Samuelsen nikket kort. «Joa,» sa han lavmælt. «Jeg har til og med hatt æren av å jobbe med ham her.»


    «Hvorfor forteller du meg aldri om faren din, sahib?» ­Dharrie så bebreidende over skrivebordet.


    «Forteller du meg om faren din?» repliserte Jeremias tørt.


    «Vil du virkelig vite noe om familien min?»


    Før Jeremias rakk å svare, ble de avbrutt av Mons Konrad som nærmest braste inn av kontordøren. «Fy faen. Noen ganger skulle jeg ønske at jeg hadde en vanlig jobb. Så hadde jeg sluppet å bli dratt ut av senga midt på natta. Drapsmenn har faen meg ingen oppdragelse.»


    Mons Konrad var avdelingens testosteronbombe, og han hadde likt dårlig å bli stilt i skyggen av Jeremias. Konrad var i midten av førtiårene og forsøkte å skjule alderen med femdagers skjeggstubb og vannkjemmet hår som dekket en begynnende måne.


    «Ok, damer, slutt å kjekle!» Den bryske nasale stemmen til Asgeir Nordbø etterlot seg en umiddelbar stillhet idet han kom inn i rommet. Nordbø var avdelingsleder og ble i det stille omtalt som Lille-Adolf på grunn av høyden og temperamentet som sto i omvendt korrelasjon. Ryktene ville ha det til at den lille avdelingssjefen var stolt over kallenavnet sitt. Nordbø hadde et skadet øye etter et uhell i tjenesten som hadde innbefattet alkohol og en kniv – og som han nektet å snakke om.


    Nordbø betraktet undersåttene og slapp ut et lite misfornøyd grynt. «Kom igjen. Møterom B. Vi har ikke hele morgenen.»


    Inne på møterom B hadde to spesialetterforskere fra Kripos og to andre taktiske etterforskere allerede funnet seg til rette og forsynt seg med kaffe.


    Jeremias og Dharrie satte seg ved vindusrekka. Mons Konrad satte seg demonstrativt inntil den andre veggen og begynte å vippe på stolen. Susanne Witt grep den første og beste stolen hun kom til og slengte seg nedpå.


    «Velkommen, soldater,» mumlet Nordbø idet han fikk koplet laptopen til en projektor som kastet en søyle av blått lys ut i rommet. Et kart over Oslos vestkant fylte lerretet på veggen foran dem. «Det er jul, høytiden hvor Gud bestemmer seg for å pisse på Oslo.» Nordbø virket alt annet enn fornøyd mens han lette med musen etter den riktige mappen på skjermen. «Ah, her har vi den,» sa Nordbø med åpenbar lettelse. Han så opp som om han nå først innså at han hadde publikum. «Som jeg sa. Det er snart jul, og like sikkert som at handlehysteriet har inntruffet, like sikkert er det at Egypts syv plager skal ramme oss.»


    «Det var ti,» hvisket Dharrie ved siden av Jeremias. «Og muslimene fortjente det.»


    Dharrie ble belønnet med et advarende blikk fra Nordbø før han fortsatte. «Vi sliter med logistikken på huset. Det ramler inn unormalt mange saker, og en ransbande som tar for seg 7-Eleven-butikker, har skapt utrygghet og ført til at pressen spør høylydt hva vi driver med.»


    «Tja, det er kjipe steder,» kom det halvhøyt fra Mons Konrad. «Jeg feller ikke noen tåre for dem.»


    «Du kan begynne nå, Konrad, for det neste jeg kommer til å fortelle deg, er at det ikke blir juleferie på oss,» sa Nordbø grettent.


    «Jøss,» mumlet Mons Konrad. «Ser ut som om noen har stått opp på galt bein.»


    «Bare det at jeg sto opp, er nok til å gjøre meg sur, ikke la mitt blide oppsyn lure dere. For en drøy time siden ble et drap innrapportert. Og det dreier seg ikke om hvem som helst.» Nordbø klikket to ganger med musen. Bildet på lerretet skiftet fra oversiktsbildet over Oslo vest til et mørkt bilde med et hvitt trehus over tre etasjer. Bildet var nylig tatt, skulle man dømme etter nysnøen som forsøkte å klatre opp langs grunnmuren. I bakgrunnen kunne man skimte en politibil.


    «Dette er et bilde av Madserud allé 52, hvor Armand Torgbråten bodde inntil nylig. Jeg sier nylig fordi Armand Torgbråten ble funnet drept på samme sted klokken 03.48 i natt, av en utsendt patrulje. En anonym oppringning antydet at noen kunne ha blitt drept på nevnte adresse. Nummeret har vi ikke klart å spore. Vi sjekker nå med Telenor. Oppringningens art var av slik karakter at tjenestemennene ble beordret å være bevæpnet. De måtte bryte seg inn i huset og fant eieren av eiendommen, Armand Torgbråten, i svært dårlig forfatning.» Han snøftet som om han hadde fortalt en intern vits.


    «Men kom igjen, da, sjef. Ente hold oss på pinebenken.» Susanne Witt lente seg fram i stolen. «Hva er det du ente sier?»


    Jeremias kastet et blikk på henne. Allerede første gangen han møtte henne hadde han skjønt at hun var tiltrukket av det morbide, som en møll til flammen. Tydeligvis været hun noen groteske lekkerbiter nå.


    «Drapsmetoden bar tydelig tegn på rituell henrettelse. En veldig lite hyggelig sådan.»


    «I motsetning til de hyggelige ritualdrapene,» kommenterte en av de taktiske etterforskerne tørt.


    «Å, tro meg,» sa Nordbø med et underfundig smil. «Det finnes ritualdrap – og det finnes uhyggelige ritualdrap. Dette er av den siste kategorien.»


    «Men så gi oss detaljene,» insisterte Susanne Witt. «Hva er det?» sa hun defensivt da hun ble oppmerksom på blikkene hun fikk. «Tidsaspektet har prioritet. Slå opp i lærebøkene deres, gutter.»


    Mons Konrad ristet på hodet og lente seg bakover så han nesten mistet balansen på stolen.


    Nordbø dunket fraværende med musen mens han betraktet Witt. «Vel,» sa han og ristet seg ut av transen. «Witt har rett. Jeg lot meg ikke dra ut av en drøm om tre blondiner, hvorav ingen var min kone, for å småprate med dere.» Han trykket på mellomromstasten og snudde seg mot lerretet som nå var dekket av et Word-dokument i stor skrift. «Patruljen fant Torgbråten i en svært dårlig forfatning. Beskrivelsen vi fikk fra åstedet, gikk ut på at drapet var av ekstremt makaber karakter.»


    «Og det betyr?» avbrøt Jeremias.


    Nordbø snudde seg rundt. «Innvollene og Torgbråten befant seg ikke lenger på samme plass,» svarte han tørt. «Sistnevnte lå i senga si, mens innvollene lå spredt rundt i rommet.» Konrad hadde sluttet å vippe på stolen. «Det kaller jeg slakt,» sa han som om han først nå tok situasjonen alvorlig.


    «Mmm.» Nordbø nikket. «I tillegg var det rød graffiti på soveromsveggen. Vi må avvente den foreløpige labrapporten, men oddsen er høy for at det dreier seg om offerets blod.»


    En lav mumling bredte seg hurtig blant etterforskerne, og det ble ikke stille før noen la merke til at Dharrie holdt en hånd i været.


    «Har du noe du vil dele med resten av klassen, Dharrie,» spurte Nordbø syrlig.


    Dharrie tok sakte ned hånden. «Vel, sjef. Det der virker veldig Tolkien-inspirert. Dere vet – med sverd og sånt. Jeg bare hiver fram en teori her … au!» Dharrie ble avbrutt av en albue som tilfeldigvis traff ham under ribbeina.


    Nordbø veivet ned den begynnende spottende latteren. «Takk, det holder,» advarte han. «Vi har foreløpig få ledetråder å gå etter. Det er litt for tidlig med tilfeldige teorier. Vi antar at vi vet hvordan gjerningspersonen kom seg inn i huset, og at vedkommende har brukt en usedvanlig skarp gjenstand, men det er også alt.»


    Jeremias hadde ristet av seg trøttheten der han satt. Det var slike ting som dette som kickstartet hans analytiske tankegang.


    Nordbø myste mot Jeremias. «Innspill, Jensen? Du ser så tankefull ut.»


    Jeremias innså at alles oppmerksomhet var rettet mot ham. Sakte klarnet han tankene. Han la spesielt merke til blikkene han fikk fra Konrad og Witt.


    «Det er, som du sier, lite å forholde seg til i begynnelsen. Én ting er klart. Vi har å gjøre med en gjerningsmann som ønsker å bli lagt merke til. Vedkommende har definitivt et budskap. Jeg tipper at vi ikke har sett det siste av ham.»


    «Og jeg er ikke villig til å vedde imot,» mumlet en tankefull Nordbø. Det late øyet hans rykket; han kjente migrenen var på vei i full fart. «Ok, er det noe jeg ikke vil ha noe av, er det at pressen beskylder oss for å handle sent. Nettavisene har allerede begynt å spekulere.»


    «Den moderne forbannelse.» Det var Samuelsen som fram til nå hadde sittet anonymt et stykke bak de mer profilerte etterforskerne.


    «Så sant som det er sagt,» innrømmet Nordbø motvillig. «Og derfor setter vi inn det vi har av ledig kapasitet på denne saken. Jeg har allerede sørget for å kalle inn all tilgjengelig ekspertise. Laboratoriet og åstedsgranskerne er blitt vekket med de store alarmklokkene. Dette er høyeste beredskap.» Nordbø nølte mens han myste ut over forsamlingen som ventet på en avgjørelse. Den falt i samme øyeblikk som Nordbø pekte på Jeremias. «Jensen, du tar ledelsen. Regner med at du vil ha med deg Maharaj. Dere rapporterer til meg.» Nordbø så bort på Witt og Konrad som åpenbart ikke var fornøyde med valget. «Sånn er det bare, ikke noe personlig. Kun basert på resultater.» Nordbø veivet dem av gårde med en utålmodig håndbevegelse. «Så, kom dere av gårde. Om ti minutter ringer dere meg fra Madserud allé 52.»


    


    

  


  
    Kapittel 2


    Onsdag 14. desember kl. 05.33: Frogner


    Før fire minutter hadde tikket av gårde, skjente politivolvoen ut i vintermørket. Det var fortsatt for tidlig for vanlige mennesker, og gatene lå isete og øde som stikkveier i Sibir.


    Kupeen var iskald; varmeapparatet hadde kollapset helt etter natten de hadde tilbragt i Røyken. Jeremias ante ikke hvorfor og hadde håpet at bilavdelingen kunne sett på det. Dharrie, derimot, var sikker på at det handlet om dårlig karma. Den bilen hadde rett og slett sett for mye jævelskap. Den var lei. Likevel førte den dem trofast langs E18 og videre inn mot Bygdøy allé før de svingte inn på Drammensveien. Kort etter tok Jeremias av fra Drammensveien og inn på Madserud allé, en del av Oslo som lå i ly bak Frognerparken. Et stillhetenes paradis, midt i Oslo, forbeholdt de med penger.


    Utenfor Madserud allé 52 sto allerede to patruljebiler sammen med en grå Mercedes, som mest sannsynlig tilhørte rettspatologen. Idet Jeremias lukket porten og fulgte etter Dharrie opp den brosteinlagte gårdsplassen, ble de møtt av en uniformskledd konstabel som snublet ut utgangsdøren. Konstabelen støttet seg på rekkverket og hastet ned steintrappen med en hånd foran munnen. Det rykket i kroppen hans som om han var i ferd med å kaste opp. I den isnende kulden sto dampen rundt det svetteperlende ansiktet hans. Konstabelen skottet opp og så de to nyankomne etterforskerne, klarte å rette seg opp og svelget. Utvilsomt en del oppkast.


    Jeremias nikket til betjenten som svarte med et blekt smil og antydning av grønnskjær i ansiktet.


    «Så ille?»


    Konstabelen trakk et lettet sukk og tok av seg lua og nikket. «Verre. Har aldri sett no’ lignende, og je kjem fra gard.»


    Jeremias smilte. Det hadde han allerede gjettet. I tillegg til dialekten hadde betjenten et veltrent ytre som tydeligvis ikke stammet fra helsesenter. Betjenten satte lua på hodet igjen. «Je måtte berre ha frisk luft, og til helvete med denne kulda. Han der inne …» sa han og pekte over skulderen, «… lukter som et garveri – for å si det pent.»


    Dharrie gjorde en misfornøyd grimase og dro kamelhårsfrakken godt opp i halsen. Han skottet bort på Jeremias og lot blikket henge ved ham.


    «Ok, si hva vil du si før vi går inn?» sa Jeremias uten å snu seg.


    «Du vet det våset om Supermann?»


    Nå snudde Jeremias seg.


    «Jeg har tenkt litt, sahib,» fortsatte Dharrie. «Du minner meg om noen. Du vet hvordan du aldri kan sitte stille?»


    «Nå er det du som våser,» sa Jeremias og ristet på hodet.


    «Nei,» insisterte Dharrie. «Jeg har innsett det over tid. Du er som Hanuman, vindens sønn.» Han gliste, men bare en stakket stund før tennene hans begynte å klapre.


    Jeremias skulte mistenksomt på den lille inderen. «Ikke nok en av disse gudene dine, vel?»


    «Ingen hvem som helst. Apeguden i egen skinnende person.»


    «Apegud?» Jeremias himlet med øynene. «Kom igjen, og slutt å utsette det uunngåelige. Vi er nødt til å komme oss innenfor.»


    «Hanuman er velsignet av dødsrikets gud,» la Dharrie kvikt til. «Det er ingen fornærmelse, tvert imot.»


    Jeremias heiste på skuldrene. «Whatever,» sa han før han fanget blikket til den uniformerte politimannen som så ut til ha samlet seg.


    «Lyst til å vise vei …?»


    «Bø,» svarte betjenten kjapt før han nølte. «Lyst og lyst. Er vel like greit å få det overstått?» Bø gikk motvillig opp trappen og førte dem inn i varmen i huset til Armand Torgbråten.


    Soverommet befant seg i annen etasje av det herskapelige huset. Trinnene knirket og talte sitt tydelige språk om at huset hadde stått her i over et århundre. På vei opp memorerte Jeremias det han hadde lest i mappen om Armand Torgbråten.


    Torgbråten var en mann i begynnelsen av åttiårene, sønn av den meget profilerte Frimann Wagner som hadde blitt dømt under landsviksoppgjøret etter krigen. Dommen lød krigsprofittering på bekostning av deporterte jøder. Wagner drev en kleskonfeksjonsforretning på Hamar og benyttet okkupasjonen til å ekspandere betraktelig både ved å handle aktivt med den tyske krigsmakten og ved å overta markedsandeler og butikker som tidligere hadde tilhørt jøder. Etter sigende skulle han ha angitt en rekke av sine konkurrenter, også de uten jødisk tilknytning, til tyskerne. Det siste ble han ikke dømt for da det ikke kunne bevises. Wagner hadde fått en oppsiktsvekkende lav straff på kun ti år, samt at han måtte betale en oppreisning til den norske stat på 10 000 kroner. Familien mistet ingen av eiendommene eller butikkene som de hadde tilegnet seg. Det var ingen som gjorde krav på dem siden eierne hadde forsvunnet blant utallige andre forkullede lik i Auschwitz og Birkenau. Sønnen, Armand, overtok senere som eier av eiendommene. Han hadde allerede tatt morens etternavn og forandret navn på butikkene, og over tid var dette nok til at vanlige folk glemte skammen og blodet som var forbundet med det hele, kanskje inntil nå. Det kunne i alle fall være et motiv, tenkte Jeremias idet han passerte en mørkerød gang dekorert med åpenbart dyre malerier på vei til soverommet.


    Døren sto litt på gløtt, og det gled en lyskjegle ut i gangen fra soverommet. Sansene hans registrerte automatisk alle inntrykk. Ved siden av ham svelget Bø før han åpnet døren. Han avslørte en svak skjelving på høyre hånd. Ingen giftering. Jeremias trakk pusten dypt og forberedte seg på lukten han visste ville møte ham inne på soverommet. Beina hans førte ham inn i rommet, og han håpet han var tilstrekkelig mentalt forberedt. Smakfullt var den første tanken som slo ham. De store lyskasterne som teknisk hadde satt opp, framhevet soverommet til minste detalj. En stor seng dominerte der inne, og vinduene var innrammet av tunge, røde gardiner som gikk til gulvet. Sengetøyet var i samme vinrøde farge. Alt i rommet, fra de persiske teppene til møblene i snirklete rokokko, vitnet om en dyr og raffinert smak. Til tross for det hadde Torgbråten forsøkt å holde en lav profil i media gjennom alle år. Ironisk, tenkte Jeremias. Armand Torgbråten vekket definitivt oppstuss slik han lå nå. Jeremias registrerte at Dharrie kom opp bak ham.


    «Vakre Kali,» stønnet inderen og snudde seg. På grunn av innvollene var stanken i rommet som i et slakterhus som ikke var rengjort på en mannsalder. Armand Torgbråten lå i stjerneformasjon på den store himmelsenga med armene bundet til hver sin sengestolpe. Tråden lignet en type tynn vaier. At Armand Torgbråten var naken, ble totalt overskygget av måten han var drept på. Rettere sagt dandert på, tenkte Jeremias. Han myste mot liket på senga, trakk pusten rolig og konsentrerte seg. Det er ikke annet enn blod, var mantraet han lot gå om og om igjen i tankene. Igjen lot Jeremias blikket gli over soverommet.


    Armand Torgbråten lå helt slapp og blek. I en alder av åttitre så han merkelig sprek ut, om en så bort fra det faktum at han var buksprettet fra brystet og ned til underlivet. En rød, mørk og koagulert rand gikk på langs nedover kroppen helt ned til penis, som hang slapt over til den ene siden. Magesekken var tatt ut og lå eksponert som en grå-grønn ballong ved siden av buken. Antagelig var dette hovedårsaken til den uutholdelige stanken i soverommet. Betjenten lukket øynene og svelget gjentatte ganger som om han kjempet en indre strid. Han tapte tydeligvis kampen og forsvant ut døren.


    «Noe av det verste jeg har sett,» bemerket en rødhåret kvinne kledd i en blå bobledress som avslørte at hun var tilknyttet teknisk. Jeremias lot den intense konsentrasjonen slippe taket. Han kjente igjen den tekniske etterforskeren. Han følte alltid et slags slektskap med andre rødhårete. Hun tok forsiktig fram et kamera, et digitalt speilreflekskamera av merket Hasselblad. «Noen spesielle vinkler eller detaljer?» spurte hun dempet.


    «Bare gjør det du skal,» svarte Jeremias fjernt. Han hadde allerede skjøvet den umiddelbare avskyen og påfølgende kvalmen ut av bevissthetens rekkevidde. Nå var det bare dette maltrakterte liket av den gamle mannen som betydde noe. Først nå ble han klar over en fyr som sto bøyd ved senga og romsterte i en svart, gammeldags legekoffert. En tykkfallen mann med udisiplinert hentesveis, kledd i en tykk islender både for å holde kulden ute, og, mistenkte Jeremias, for å skjule det faktum at han hadde gitt opp å bekjempe magen.


    «Ah, endelig noen som ikke løper ut med en gang de kommer inn.» Den korpulente mannen reiste seg, og Jeremias la merke til at han hadde et par svarte gummihansker på hendene. «Av en eller annen grunn er jeg alltid på plass før hovedstadens Poirot-er klarer å finne veien. Er her i hælene på teknisk, men alltid før taktisk.» Mannen smilte så øynene ble smale streker mellom bollekjakene.


    «Hvilken syk thug har gjort dette …?» hvisket Dharrie lavt med blikket stivt rettet mot liket som ikke kunne stirre tilbake.


    Rettsmedisineren fulgte blikket til Dharrie mens han tok av seg de svarte hanskene.


    «En som visste hva han gjorde, og en som har greie på anatomi,» slo han fast. «Det ser faktisk verre ut enn det er,» fortsatte han henvendt til Jeremias.


    «Hva mener du?»


    «Han var allerede død da denne vanhelligelsen startet. Dødsårsaken er en kuttet larynx. Offeret døde raskt, mangel på oksygen, kvalt av sitt eget blod. Han har tydelige merker på håndleddene, noe som tyder på at han har strittet imot med betydelig kraft. Faktisk ville han tatt livet av seg hvis kampen hadde fortsatt, fordi han har revet av seg en arterie i venstre håndledd.»


    «Noen tanke om drapsvåpenet?» spurte Dharrie og fisket opp iPhonen fra lomma. «Noe du kan fortelle oss, annet enn at det er borte?»


    Rettspatologen dro hånden gjennom sveisen. Jeremias kunne ikke unngå å legge merke til lukten av vaselin. Det var tydelig at en lue eller lignende hadde ødelagt hastverksarbeidet rettspatologen hadde gjort før han kom hit. «Vel,» han dro litt på det. «Våpenet må ha vært en meget skarp gjenstand, for såret er fint og består bare av ett snitt som går fra diaphragma og til noen tommer under navlen.»


    «Gjør det noe om vi titter litt selv?» spurte Jeremias. Han la merke til at Dharrie plutselig var dypt opptatt med iPhonen sin. Antagelig googlet han skarpe våpen. Jeremias tok noen skritt mot liket. Det var noe merkelig, nesten messiaslignende med posisjonen. Som om den drepte var et offer av noe slag.


    «Nei da, slettes ikke. Dere finner hansker der.» Rettsmedisineren nikket mot bagen sin. «Jeg er redd at det er alt jeg kan si nå. Vi vet selvsagt mer etter at gutta med den ambulerende laben kommer. Det andre her inne er gresk for meg. Mer en jobb for dere.»


    «Det andre?» Jeremias skjønte ikke med en gang.


    «Kali og hennes oldemor!» utbrøt Dharrie. Oppmerksomheten var ikke lenger på telefonen. «Se på dette!» Han pekte på veggen bak senga. «Det var dette sjefen mente med graffiti.»


    Jeremias husket at Nordbø hadde sagt noe i den retningen. Inntil nå hadde han ikke registrert dekorasjonen, men nå så han den. Noe var skrevet på veggen i mørkerøde bokstaver. Garantert blod. Skriften var alarmerende, og det hemmelighetsfulle ved de uforklarlige bokstavene gjorde det enda mer uhyggelig. Jeremias tok et skritt nærmere for å granske den dystre skriften. Han kunne så vidt lese den lange setningen som sto skrevet litt på skjeve. «Qui faccis …» begynte han. Teksten var uryddig, ujevn og til tider uleselig. «… misericordiam.» Jeremias stoppet å lese. Ordene lød kjent. «Latin,» mumlet han. Han tok et skritt tilbake og støtte på den rødhårede åstedsgranskeren som sto bak ham. Hun skremte ham, oppslukt som han var i egne tanker. Jeremias kjente rushet av adrenalin forlate kroppen.


    «Det ville jeg tippet, også,» sa hun. «Men dette …» Åstedsgranskeren pekte på skriften som var skrevet helt mot hjørnet, som om morderen ønsket å gjemme det. Så tok hun opp kameraet, og blitsen flashet ivrig til tross for at rommet var kraftig opplyst. «Kan det være jiddisk?» spurte hun uten å fjerne blikket fra objektivet.


    «Ikke umulig,» mumlet Jeremias. «Godt poeng, forresten.»


    «Jiddisk?» Dharrie kom opp på siden av Jeremias og studerte skrifttegnene. «Hvorfor i alle dager skulle det være jiddisk?»


    «Fordi Armand Torgbråten var sønn av Frimann Wagner, og få andre skodde seg mer på jødenes bekostning under annen verdenskrig enn ham.» Idet Jeremias hadde sagt det, føltes det som det skurret. Det så ut som fem eller seks ord. Tegnene var ulikt det meste han hadde sett, og den rotete måten de var skrevet på, gjorde det enda vanskeligere.


    Rettspatologen hadde plukket opp vesken og var på vei ut, men stoppet da han overhørte kommentaren om Torgbråtens far.


    «Aha, jeg visste det var noe kjent med navnet. Antar at våre synder innhenter oss før eller senere. Dere får holde ham med selskap litt. Jeg skal hjem igjen, har en avtale med senga, og mest sannsynlig to tabletter Mogadon. Ikke bare-bare å sovne etter dette. Selv ikke for en likgroupie som undertegnede.» Han smilte trøtt over sin egen vittighet og la en tung hånd på Jeremias’ skuldre. «Dette skulle, så vidt jeg har forstått, være en sak midt i blinken for deg.»


    Jeremias dro oppmerksomheten vekk fra skriften på veggen og lot som om han ikke tok notis av komplimenten. Han nikket med en bekymret mine mot liket som hadde begynt å få et grønnskjær over seg. «Ok,» hvisket han til Armand Torgbråten mens han tok på seg hanskene han hadde fått av rettspatologen. «La oss se hva vi kan finne ut før det blir for fullt her og alt blir trampet ned.»


    Dharrie stilte seg nølende bak Jeremias med en grimase som om han var i ferd med å hive seg ned i en råk med isvann. Jeremias berørte forsiktig strengen. Den var bundet stramt rundt håndleddene til den gamle konfeksjonisten. Han mumlet høyt ut i rommet, delvis til seg selv og delvis til Dharrie. Jeremias hadde for lengst funnet ut at dette var den beste måten han kunne lagre informasjon på.


    «Vedkommende er bundet med en metalltråd, og som rettspatologen sa, så har den bitt seg godt inn i håndleddet. Kan ligne en pianovaier. Vi bør sjekke om avdøde hadde piano, og om det mangler en tråd. Mitt tips er at drapsmannen hadde det med seg.»


    Dharrie dristet seg til å ta en nærmere titt på liket. «Hvis det er innbruddstyver som har gjort dette, så har vi fått noen virkelige jævler i byen,» sa han mens han så godt han kunne unngikk å se på tarmene som lå dratt ut over den avdødes mage. Jeremias registrerte at partneren hans hadde på seg neseklype. Den var ny, men ikke overraskende. Dharrie likte å komme forberedt. «De går til og med ukrainerne og rumenerne en høy gang. Dette er noen som har tatt begrepet svart messe litt for bokstavelig …» Dharrie stoppet opp midt i setningen, og Jeremias kikket opp.


    «Hva er det? Funnet noe?»


    «Om jeg har.» Dharrie holdt forsiktig opp en pinsett han hadde hatt med seg. I klypen på de to metalltengene holdt han noe som lignet en fjær. Den var liten og helt tilgriset av mørkt, koagulert blod.


    «Dette er helt Hitchcock.» Dharrie kastet bekymrede blikk over skuldrene. «Niks, vinduene er lukket, og det er ingen peis her.»


    «Gi deg, dette er for faen ikke Fuglene. Torgbråten ble ikke hakket i hjel av duer.»


    Fremdeles skeptisk la Dharrie den lille fjæren i en liten gjennomsiktig plastpose som han forseglet. «Man vet aldri. De flygende rottene kan være jævlig hevngjerrige om du ikke mater dem, og de har utrolig god hukommelse.»


    «Duer har hukommelse som gullfisk,» sa Jeremias fraværende. Han tok posen og holdt den opp mot lyskasterne. «Men hva betyr dette?» spurte han seg selv.


    «Kanskje det var en hevnens engel?» foreslo Dharrie.


    Jeremias ga bevisposen tilbake til Dharrie. Drapsmannen hadde ikke gjort noe av dette tilfeldig. Skriften på veggen var en viktig del av gjerningen. Han lot Armand Torgbråten få fred og gikk tilbake til veggen morderen hadde skriblet på. «Den ’engelen’ hadde tydeligvis mye på hjertet,» sa han mens han igjen forsøkte å tyde de tykke, mørke bokstavene. De avslørte ikke annet enn at vedkommende hadde et budskap. Jeremias motsto fristelsen til å stryke hånden over den kryptiske og uforståelige setningen. Eller snarere at personen hadde to budskap? Men hva var budskapet, og til hvem?


    «Det er i hvert fall ikke hindi,» la Dharrie til. Han snudde seg mot åstedsgranskeren som skiftet objektiv på et av de grotesk store kameraene hun hadde tatt med. «Akkurat det med bilder …» begynte han.


    Den rødhårete så opp.


    «Trenger vi virkelig teknisk til det?» fortsatte Dharrie.


    «Hva mener du?»


    «Bare at vi kunne ha gjort det selv med mobilkameraet. iPhonen min har åtte megapikslers oppløsning. Mer enn nok til å forstørre hver eneste bloddråpe til molekylnivå.»


    «Er du seriøs?» Etterforskeren fra teknisk skottet først bort på Dharrie før hun så på Jeremias med hevet øyebryn.


    «Mest sannsynlig,» svarte Jeremias. «Men Dharrie kunne ikke ha fått et fruktfat til å stå rolig, så jeg ville ikke ha begynt å tenke på NAV riktig ennå.»


    I det samme lød et kort utdøende ul fra en sirene og lyden av biler som stoppet opp i den frosne oppkjørselen utenfor soveromsvinduet.


    «Ok,» sa Jeremias og tok et siste blikk utover åstedet. Sakte var det som om han våknet av en transe. «Her kommer antagelig resten av buekorpset. Det er egentlig ikke så mye mer av interesse for oss her. Vi har fått et førsteinntrykk, og det som måtte være av bevis, tar åstedsgranskerne seg av.»


    «Jeg kunne drepe for en kaffe med melk,» mumlet Dharrie idet han forsøkte å komme seg inn i den store kamelhårs­jakka si. «Huden min takler ikke denne kulda, men den er bedre enn stanken av stakkars Torgbråten.»


    Lukten plaget ikke Jeremias. Kulden ute var heller ikke noe problem. Det faktum at det var vinter og gradestokken viste langt under null, hindret ikke stedet fra å være omsvermet av spyfluer og andre insekter som hadde interesse av friskt oppkuttet menneske.


    Jeremias forlot Torgbråtens villa dypt i egne tanker. En velkjent iling bredte seg i kroppen; han gledet seg til å løse denne saken. Og han var ikke i tvil om at han ville klare det – spørsmålet var bare når det ville skje. Dagen hadde begynt bra for Jeremias Jensen.

